ঐতিহ্যপূর্ণ ৭৫তম বার্লিন আন্তর্জাতিক ফিল্ম ফেস্টিভাল, প্রস্তুতি তুঙ্গে

(প্রতিবেদক নাজমুন নেসা পিয়ারি দীর্ধদিন থেকে জার্মানিতে বসবাস করছেন। চলচ্চিত্র সমালোচক ছাড়াও তিনি বাংলাদেশের একজন পরিচিত কবি। জার্মান রেডিও/টিভি ‘ডয়েচে ভেলে’র বাংলা বিভাগে যোগ দিতেই জার্মানিতে যান। পরে প্রতিষ্ঠানে ইংরেজী, বাংলা, জার্মান ও গনসংযোগ এবং মারর্কেটিং বিভাগে সম্পাদক হিসেবে কর্মরত ছিলেন। তিনি কবি,অনুবাদক, প্রাবনধিক —বাংলা ভাষায় জার্মান নোবেল বিজয়ী লেখকদের সাহিত্যকর্ম অনুবাদ করে প্রশংসা কুড়িয়েছেন। সে সময়ে বাংলা বিভাগে তাঁর সহকর্মী ছিলেন কবীর সুমন। বাংলাদেশের সাহিত্য পুরষ্কার “একুশে পদক” অর্জন করেছেন ২০২০ সালে। নাজমুন বিবাহবন্ধনে আবদ্ধ হয়েছিলেন বাংলাদেশের প্রখ্যাত কবি শহীদ কাদরীর সঙ্গে। নাজমুন পৃথিবীর বিভিন্ন আন্তর্জাতিক চলচ্চিত্র উৎসবে নানান সময়ে যোগদান করেছেন। কলকাতা আন্তর্জাতিক চলচ্চিত্র উৎসবে প্রায় প্রতিবছর অতিথি/ডেলিগেট হিসেবে উপস্থিত থাকেন। নাজমুন জার্মানির ‘হামবুর্গ চলচ্চিত্র উৎসবে’ ২০০৫ সালে জুরি হিসেবে ছিলেন ।
বন ও কলোন শহরের পর তিনি দীর্ঘদিন বার্লিন শহরে বসবাস করছেন। তাঁর বাড়ির সামনেই অনুষ্ঠিত হয় বার্লিন আন্তর্জাতিক চলচ্চিত্র উৎসব। এবার ৭৫তম উৎসবের প্রাক্কালে প্রস্তুতি নিয়ে কলকাতা টিভি পোর্টালের জন্য প্রতিবেদন পাঠিয়েছেন নাজমুন নেসা পিয়ারি।)

বার্লিন শহর অধীর আগ্রহে অপেক্ষা করছে ‘বার্লিনালে উৎসব’ (বার্লিন আন্তর্জাতিক চলচ্চিত্র উৎসব)-এ বিশ্ব চলচ্চিত্র জগৎ-এর তারকা পরিচালক,প্রযোজক,অভিনেতা,অভিনেত্রীদের কাছে পাওয়ার জন্য। উৎসবের সময় আসন্ন। আগামি সপ্তাহের ১৩ ফেব্রুয়ারি ৭৫তম আন্তর্জাতিক বার্লিন চলচ্চিত্র উৎসবের (75th Berlin International Film Festival) উদ্বোধনী অনুষ্ঠান। উৎসবের পোস্টারে-ব্যানারে সেজে উঠছে বার্লিন (এমনই এক পোস্টারের পাশে প্রতিবেদক নাজমুন)। ঐতিহ্যপূর্ণ এই চলচ্চিত্র উৎসব মহা সমারোহে চলবে ২৩ ফেব্রুয়ারি পর্যন্ত। বার্লিনালের(Berlinale) কথা ভাবতে গেলে বা বলতে গেলে যে দুজন জগৎখ্যাত বাঙালি পরিচালকের কথা মনের ভিতর বার বার উঁকি দেয় তাঁরা হলেন সত্যজিৎ রায় এবং মৃণাল সেন। একবার বার্লিনালের পেছনের গৌরবময় দিনগুলোর দিকে তাকালে যার কথা মনে পড়ে যায় তিনি জগৎখ্যাত অস্কার বিজয়ী সত্যজিৎ রায়। যাঁকে নিয়ে আকিরা কুরোসওয়া বলেছিলেন, ‘সত্যজিৎ-এর সিনেমা না দেখার অর্থ হল এমন এক জগতে বাস করা যেখানে চন্দ্র-সূর্য দেখা যায় না।’ বার্লিনালে চলচ্চিত্র উৎসবে সত্যজিৎ রায় উপস্থিত হয়েছিলেন ১৯৬৬ সালে, তরুণদের সঙ্গে তাঁদের ভাবনা-চিন্তা, ছবি নিয়ে এক প্রাঞ্জল আলোচনায়। সেই আলোচনায় তাঁর সঙ্গে ছিলেন জঁ লুক গদার, রোমান পোলানস্কি, কুরোসওয়া। এর আগে ১৯৬৫ সালে সত্যজিৎবাবুর ‘চারুলতা’ বার্লিন ফেস্টিভ্যালে সিলভার বিয়ার পুরস্কার পেয়েছিল। এছাড়াও ১৯৭৩ সালে সত্যজিৎবাবুর ‘অশনি সংকেত’ এই উৎসবে শ্রেষ্ঠ ছবির পুরস্কার ‘গোল্ডেন বিয়ার'(Golden Bear)পায়।

বাংলা ছায়াছবির ক্ষেত্রে আর এক অবিস্মরণীয় নাম মৃণাল সেন — তাঁরও উজ্জ্বল উপস্থিতি ছিল বার্লিনালেতে। ১৯৭৫ সালে এই উৎসব তাঁকে পুরস্কৃত করেছে। ১৯৮২ সালে ৩২তম বার্লিন ইন্টারন্যাশনাল ফিল্ম ফেস্টিভ্যালে তিনি জুরি মেম্বার হিসেবে উপস্থিত ছিলেন। তার ছবি কান, ভেনিস সহ বার্লিন চলচ্চিত্র উৎসবেও পুরস্কৃত হয়েছে।

৭৫তম এই উৎসবের পরিচালনার দায়িত্বে আছেন ট্রিশিয়া টাটল (ছবিতে ট্রিশিয়া টাটলকে দেখা যাচ্ছে)(Tricia Tuttle)। সম্প্রতি সাংবাদিক সম্মেলনে তিনি জানিয়েছেন, ‘৭৫তম এই উৎসবে আমাদের প্রয়াস উৎসবের বিশেষ অতীতের সঙ্গে বর্তমানের সম্পৃক্ততা ও ধারাবাহিকতা কতখানি প্রাঞ্জল তা তুলে ধরা। ঐতিহাসিক ও গুরুত্বপূর্ণ শহর বার্লিন এই উৎসবকে দিনে দিনে মোহন সাজে সাজিয়েছে।’। তিনি জানান, ‘বার্লিনালে জনসমাগম ও চলচ্চিত্র বাজারের দিক থেকে বিশ্বে প্রথম সারিতেই রয়েছে। উৎসব জুড়ে চলচ্চিত্র প্রেমীরা সুযোগ পাবেন বিভিন্ন দেশের চিত্রপরিচালকরা কীভাবে তাঁদের চিত্রকর্মের ভেতর দিয়ে বিশ্বকে তুলে ধরেন তা দেখার।’

প্রসঙ্গত, এবছর উৎসবের উদ্বোধন করবেন চিত্রপরিচালক টম টাইকার। সাম্মানিক ‘গোল্ডেন বিয়ার’ পুরস্কার পাবেন ব্রিটিশ অভিনেত্রী টিলডা সুইংটন(Tilda Swinton,British actress)। সুইংটন এবছর বার্লিনালের অনারারি গোল্ডেন বিয়ার(স্বর্ণ ভল্লুক) পাচ্ছেন তাঁর সারাজীবনের কর্মকান্ডের জন্য।অনুষ্ঠানের উদ্বোধনের দিনই তাঁর হাতে তুলে দেওয়া হবে এই পুরষ্কার। টিলডা সুইংটনের বার্লিনালে পরিবারে দীর্ঘকালের যাওয়া আসা। জার্মানি যখন পূর্ব আর পশ্চিম দুই ভাগে বিভক্ত সেই সময়েও তিনি এসেছেন পশ্চিম জার্মানিতে বার্লিনালে ফিল্ম ফেসটিভেলে যোগ দিতে। ২০০৯ সালে তিনি বার্লিনালে-র বিচারক মন্ডলীর সভাপতি ছিলেন। টিলডা সুইংটন অভিনয় করেছেন যেসব ছবিতে এমন ২৬ টি ছায়াছবি এ পর্যন্ত বার্লিনালে-তে প্রদর্শিত হয়েছে।টিলডা সুইংটন সেরা পার্শ্বচরিত্রে অভিনয়ের জন্য অস্কার(Oscar) পেয়েছেন (ছবিতে টিলডা সুইংটন প্রতিবেদকের সঙ্গে)। এছাড়াও বিচারক মণ্ডলীর প্রেসিডেন্ট থাকবেন টড হায়নস। এঁদের সকলের সঙ্গেই বার্নিনালে-এর সাথে দীর্ঘদিনের যোগসূত্র রয়েছে।

বার্লিনালে উৎসবের মূল প্রতিযোগিতায় স্বর্ণ ভল্লুক ও রৌপ্য ভল্লুক জিতে নেওয়ার জন্য থাকছে ১৯টি ছবি। প্রতিযোগিতার এই বিভাগে ভারত কিংবা বাংলাদেশের কোনও ছবি নেই। অবশ্য দক্ষিণ কোরিয়ার একটি এবং চীনের দুটি ছবি থাকছে। উৎসবের ফোরাম শাখায় এ বছর প্রদর্শিত হবে ৩৬টি ফিল্ম। ফোরাম শাখায় বর্তমান সময় বিষয়ক ছবি যা কমার্শিয়াল নয় তেমন ছবিই মূলত দেখানো হয়। এবার এ বিভাগে ৩০টি ছবি থাকবে যার ভেতর ২৬টির ওয়ার্ল্ড প্রিমিয়ার হবে। ছয়টি মহাদেশের ৩১টি দেশ থেকে ছবি নির্বাচন করা হয়েছে!

অন্যান্য যেসব শাখায় ছবি দেখানো হবে সেগুলো হলো বার্লিনালে স্পেশাল গালা, বার্লিনালে স্পেশাল, পারস্পেকটিভ, প্যানারমা, বার্লিনালে ক্লাসিক, শর্ট রেট্রোসপেকটিভ, বার্লিনালে ক্লাসিক, বার্লিনালে শর্টস, জেনারেশন ইত্যাদি। জেনারেশন বিভাগে ৩৫টি দেশ থেকে ৩৯টি ছবি নির্বাচন করা হয়েছ — জেনারেশন বিভাগে প্রতিযোগিতায় রয়েছে ভারতীয় ছবিও—পরিচালক রুয়া শুক্লার ২০২৫-এ পরিচালিত ছবি ‘রুসে’ প্রদর্শিত হবে। এটি হবে এ ছবির বিশ্বের জন্য প্রথম প্রদর্শন। জেনারেশন বিভাগের ছবি তৈরি করা হয় তরুণ প্রজন্মের দর্শকদের উদ্দেশে। জেনারেশন ১৪ প্লাস বিভাগেও ভারতীয় পরিচালক রিনা দাশের ছবি “ভিলেজ রকস্টার ২” প্রদর্শিত হবে আর তা হবে ইউরোপের জন্য এ ছবির প্রথম প্রদর্শন।